בס"ד

גיליון מס' 590 ו' אדר תשע"ז

**תרומה**

 רעיונות על הפרשה על פי תורתו של הרב אביגדר נבנצל שליט"א

בפרשתנו הקב"ה מצווה את משה רבנו על עשיית המשכן וכליו.

כשמתבוננים במהות כלי המשכן אפשר להבחין ששלושת הכלים הפנימיים, דהיינו המנורה מזבח הזהב והשולחן, רומזים על שלושת הדברים שהעולם עומד עליהם: *''על התורה ועל העבודה ועל גמילות החסדים''* (אבות פ"א מ"ב) המנורה רומזת על התורה, שכן שלמה המלך אומר: "כִּי נֵר מִצְוָה וְתוֹרָה אוֹר" (משלי ו, כג) אור המנורה מקביל לאור התורה, המזבח רומז על העבודה, דהיינו עבודת הקרבנות, והשולחן אשר מסדרים עליו את לחם הפנים - על גמילות חסדים.

כמו כן שלושת הכלים הללו רומזים גם על שלושת אבות האומה, השולחן רומז על אברהם אבינו שהצטיין בהכנסת אורחים וגמל חסד לכל באי עולם, יצחק אבינו הוא בחינת המזבח שכן נעקד על גבי מזבח, ויעקב אבינו הוא בחינת המנורה שכאמור מסמלת אור התורה, ועל יעקב נאמר: "אִישׁ תָּם יֹשֵׁב אֹהָלִים" (בראשית כח, כז) דהיינו יושב באוהלה של תורה בבית מדרשו של שם ובבית מדרשו של עבר. כך מסביר מו"ר הרב נבנצל שליט"א.

והנה מעבר לרמזים הללו ישנו עוד מכנה משותף בין שלושה כלים. הגמרא אומרת: *''אמר רבי יוחנן שלשה זירים הן: של מזבח ושל ארון ושל שןלחן''* (יומא עב:) הזר דומה לכתר המקיף את הכלי מלמעלה והוא רומז לשלושה כתרים המוזכרים בדברי חז"ל: הזר שמעל הארון אשר לוחות הברית וספר התורה שכתב משה מונחים בו - מרמז על כתר תורה, הזר שבשולחן מרמז על כתר מלכות, *''שהשולחן הוא סימן לעושר מלכים''* (רש"י שם) והזר שבמזבח הזהב מרמז על כתר כהונה, שכן רק הכהן מוסמך להקטיר עליו קטורת. מוסיפה הגמרא ואומרת: *''של מזבח זכה אהרן ונטלו, של שןלחן זכה דוד ונטלו, של ארון עדיין מונח הוא כל הרוצה ליקח יבא ויקח''* (שם)

כפי שאמרנו על השולחן היו מסדרים את לחם הפנים אשר אפייתו אינה דוחה את השבת וממילא היו אופים אותו ביום שישי, וביום שבת היו מסדרים אותו על השולחן שם היה מונח עד השבת שלאחריה שהוחלף בלחם החדש. כידוע לחם הפנים אסור באכילה לזרים, ובכל זאת אירע פעם שזר אכל מלחם הפנים; כשדוד המלך ברח משאול והיגיע לנוב עיר הכוהנים הוא ביקש מאחימלך הכהן לחם להשביע את רעבונו ולא היה בנמצא אלא לחם הפנים. הגמרא אומרת (מנחות צו.) שדוד היה במצב של פיקוח נפש - *''שאחזו בולמוס''* (רש"י) ולכן נתנו לו לאכול מלחם הפנים.

השאלה היא מדוע סובבה ההשגחה מצב כזה שדוד יאלץ לאכול לחם הפנים האסור לזרים? וכי חסרים דרכים לקב"ה להמציא לדוד מזון המותר לכתחילה? ובמיוחד שעצם האכילה היתה בדרך נס, שכן חז"ל הסבירו שדוד אכל באותו יום כמות של עשרים וארבעה לחמים; אמנם במצב של בולמוס היה מותר מחמת פיקוח נפש אולם אילו אותו פיקוח נפש היה נפסק תוך כדי אכילה הרי שהיה מחויב להפסיק לאכול; ואם נצרף את העובדה שהלחם מוכן משני עשרנים סולת, דהיינו קצת יותר משלושה ק"ג, יוצא אפוא שסך כמות הלחם שאכל דוד אותו יום הוא למעלה משבעים ק"ג, כמות שללא ספק נאכלה על פי נס, מדוע אם כן היה צורך לנס כזה?

אומר הרב: יתכן שסיבת הנס היא כדי לרמוז שכתר המלכות ניתן לדוד המלך שכן הזר שבשולחן מרמז על כתר מלכות כאמור, והיות ואין היתר לזר לאכול מלחם הפנים, מן השמים סובבו שדוד יגיע למצב של פיקוח נפש ושלא יהיה בנמצא אלא לחם הפנים ובלית ברירה נאלץ לאכול ממנו.

הכלי הפנימי ביותר הוא הארון הרומז על הקשר שבין הקב"ה לישראל באמצעות הנבואה, כפי שהתורה מעידה: "וּבְבֹא מֹשֶׁה אֶל אֹהֶל מוֹעֵד לְדַבֵּר אִתּוֹ וַיִּשְׁמַע אֶת הַקּוֹל מִדַּבֵּר אֵלָיו מֵעַל הַכַּפֹּרֶת אֲשֶׁר עַל אֲרֹן הָעֵדֻת מִבֵּין שְׁנֵי הַכְּרֻבִים וַיְדַבֵּר אֵלָיו" (במדבר ז, פט) אמנם חז"ל אמרו *''חכם עדיף מנביא''* (בבא בתרא יב.) ואם כן מעלת המנורה לכאורה גבוהה יותר ממעלת הארון, אולם לולי נבואת משה רבנו לא היה לנו תורה, ועל כן התורה שבידינו באה מכוח נבואת משה, וממילא נבואה במדרגה זו היא מעל החכמה. יוצא אפוא שמעלת הארון גבוהה יותר משאר הכלים. כמו כן ראיה לכך היא מיקומו הפנימי ביותר משאר הכלים.

בסוף ימי הבית השני הארון נגנז והשפעת האור האלוקי כבר לא היתה כמו בימי הבית הראשון; יתכן שזו הסיבה שאור התורה התחיל לכהות בימים אלו; בתחילת בית שני עוד היו נביאים אולם בשלב מאוחר יותר הופסקה הנבואה וחוכמת התורה נחלשה. חז"ל אמרו שממשה רבנו ועד יוסי בן יועזר איש צרידה ויוסי בן יוחנן איש ירושלים לא היתה מחלוקת בין החכמים שלא הוכרעה; משם והלאה התחילה מחלוקת בקרב החכמים שלא הוכרעה: האם לסמוך על ראש הקרבן ביום טוב, מחלוקת שנמשכה כמה דורות. וכל כך למה? כיון שנתמעטו הלבבות והחלה שכחת התורה (תמורה טו:) מאוחר יותר, בימי שמאי והלל נוספו עוד שלוש מחלוקות שלא הוכרעו ובימי תלמידיהם של שמאי והלל *''רבו התלמידים שלא שימשו את רבותיהם כל צרכן, ורבו המחלוקות בישראל, ונעשית תורה כשתי תורות''* (סוטה מז:). והנה המצב בימנו חמור יותר שכן התורה נעשית כמאה תורות, כל אחד פוסק לפי רב אחר ואין סנהדרין שתכריע ותעמיד תורה לאמיתה; אמנם מצב זה מוסיף פלפולה של תורה כשכל אחד צריך להתאמץ להסביר מה הסברה שלו ושל חברו אולם אין זו צורתה האמתית של התורה כפי שהיתה בימי משה רבנו שידעו כל דבר בבירור.

לפי זה מובנים דברי חז"ל (יומא כט.) שמגילת אסתר היא סוף כל הניסים שניתנו להיכתב; אמנם היו בהמשך ניסים נוספים לעם ישראל כגון נס חנוכה, אולם כבר לא ניתן רשות לכתוב ולהוסיף אותם בתוך כתבי הקודש. ומה הסיבה לכך? אומר הרב כיון שמרדכי וחלק מאנשי כנסת הגדולה אשר אתו נולדו עוד בתקופת בית ראשון כשעדיין הארון היה מקרין אור האלוקי של הנבואה, אך מאוחר יותר כשפסקה הנבואה לא היה ניתן להוסיף על כתבי הקודש. אחרי חורבן בית שני כבר אי אפשר היה לדון בדיני נפשות (סנהדרין מא.) שכן בכדי לדון דיני נפשות צריך לבחון היטב את כל הצדדים לזכות ולחובה, וכשעדיין היו מקריבים קרבנות היה מעט רוח הקודש בישראל ואפשר היה להבחין היטב בכל הצדדים, אולם כשניסתר האור האלוקי על ידי החורבן כבר אי אפשר לעשות זאת.

הרמב"ן מסביר מה הסיבה שספר שמות מסתיים בהקמת המשכן: ספר שמות הריהו ספר הגאולה, אולם הגאולה לא מסתיימת ביציאה ממצרים מבית עבדים, הגאולה הושלמה רק כשחזרו אל מקומם ואל מעלת אבותם על ידי שהקב"ה הישרה את שכינתו במשכן.

תפילתנו אם כן שהגלות תגיע לקיצה וגלות השכינה תסתיים על ידי בניין בהמ"ק בב"א.

עלון זה מוקדש כל השנה ב"נ לע"נ הרבנית שפרה נבנצל בת לאה זצ"ל

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, דוד בן שרה, הרבנית שפרה בת לאה, שרה בת מרים, שרה חנה לויזה בת פאני; שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** jalabe@neto.net.il **ללא תשלום לזיכוי הרבים**

 השיחה נערכה על פי הבנתו של העורך. כל טעות או חסרון יש לתלות בעורך בלבד.

 ניתן לעיין בעלונים קודמים באתר

 <http://sites.google.com/site/rabbinebenzahl>

 **עלון זה יהיה מוקדש לרפואתה השלמה של אורלי בת דונה וסילביה רות בת אסתר**